娛圈單打︱巨星陣容超豪華 有錢使得鬼推磨
2024年04月29日 00:01
東網電視
更多新聞短片
嘩,堅定流呀?內地人氣歌唱比賽節目《歌手》系列暌違4年,近日官宣新一季《歌手2024》定檔,將於下月播出。網傳參演歌星名單粒粒皆星,包括美國巨星Bruno Mars,香港代表則有陳奕迅,勁!
星級陣容點止上述兩位,仲有林宥嘉、陶喆、日本歌手中島美嘉及內地歌手那英。喂,若然屬實,使費肯定達到天文數字!環顧全球,能夠一擲「億」金,除咗中國,真係再無其他地方能夠匹敵!
最Juicy嘅係,當年Eason擔任內地選秀節目《中國新歌聲》導師,事後大爆黑幕,某學員疑有後台,明明在他心中未達晉級程度,卻被導演透過耳機叫他和那英按掣讓學員晉級,令他大感冇癮!至於那英,去年捲入《中國好聲音》霸凌李玟風波,遭內地網民群起杯葛。如果今次節目順利邀得到兩人現身,無疑非常矚目!
講開又講,內地由真人騷到各式比賽,經常被人質疑造假,加埋Eason爆料,空穴來風,未必無因。以Eason「性格巨星」的個性,肯定唔會輕易妥協,究竟係大會確保打真軍,定係重金打動歌神,真係要睇過至知。
講番Bruno Mars,十零年前真係紅透天下,可惜啦,有傳呢位天王巨星嗜賭成性,欠債高達5,000萬美元,要靠在拉斯維加斯賭場賣唱還債。他曾自揭係賭場常客,未成名時,就係靠賭錢支付房租。正所謂沉迷賭博等於倒錢落海,一旦上癮就點都戒唔甩。雖然賭場否認Bruno Mars欠債,但既然中國出手闊綽,美國巨星飄洋過海搵食,真係不足為奇!